送元衛弟赴長亭鹽場
作者：樓鑰
朝代：宋

paragraphs: 阿連生而秀，二親所甚愛。
仲兄勤拊養，遇事輒加誨。
幹蠱靜而辦，胸次無卑隘。
今焉職牢盆，官宇臨渤澥。
毋謂官爲小，要使所居大。
毋言才可了，檢身到纖介。
我家門戶重，衣冠綿數代。
當以誠心求，子視勿自懈。
亭民亦良民，孰謂俱無頼。
官吏既擾之，兼并責逋債。
熬波亦良苦，樂歲色猶菜。
輸鹽不得錢，何以禁私賣。
所在積蠹久，良法浸多壞。
吾聞不無術，更當審利害。
熟視不爲謀，空餐媿難蓋。
不應行一切，遽使絕稱貸。
富者能寡取，倍息久仍在。
貧者庶少寬，公私可緩带。
母年登九十，家居幸康泰。
其家不從政，禮經有深戒。
幸子去不遠，時時可歸拜。
小別不足惜，輕舟送前邁。